**ŠILUTĖS RAJONO SAVIVALDYBĖS TARYBA**

**KONTROLĖS KOMITETAS**

Šilutės rajono savivaldybės tarybai

**Kontrolės komiteto 2016 metų veiklos ataskaita**

2016 metais Šilutės rajono savivaldybės tarybos Kontrolės komiteto sudėtis keitėsi. 2016 m. lapkričio 24 d. sprendimu Nr. T1-508 vietoj Algirdo Balčyčio į Kontrolės komiteto sudėtį įtrauktas Alfonsas Vanagas, Lietuvos socialdemokratų frakcijos deleguotas atstovas. 2016 m. lapkričio 24 d. sprendimu Nr. T1-509 Kontrolės komiteto pirmininko pavaduotoju paskirtas Alfonsas Vanagas.

1 lentelė. **Kontrolės komiteto narių lankomumas**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Tarybos nario pavardė, vardas** | **2016**  **01-19** | **2016**  **02-09** | **2016**  **03-22** | **2016**  **04-26** | **2016**  **06-21** | **2016**  **07-19** | **2016**  **09-06** | **2016**  **10-18** |
| **Algirdas Balčytis** | + | + | + | + | n | n | n | n |
| **Genovaitė Kimbrienė** | n | n | n | + | n | + | n | + |
| **Ričardas Stonkus** | + | + | + | + | + | + | + | + |
| **Arvydas Jakas** | n | + | + | + | + | n | + | + |
| **Zigmantas Jaunius** | + | + | + | + | + | + | + | + |

Sutartiniai ženklai: „+“ - dalyvavo, „n“- nedalyvavo, „x“ – neturi tarybos nario įgaliojimų, nebuvo šio komiteto nariu.

Kontrolės komitetas dirbo pagal Šilutės rajono savivaldybės tarybos 2015 m. gruodžio 23 d. sprendimu Nr. T1-180 patvirtintą Kontrolės komiteto 2016 m. veiklos programą.

2016 m. veiklos programoje buvo suplanuota 19 veiklos priemonių. Prioritetinėmis kryptimis buvo pasirinkta Savivaldybės kontroliuojančių institucijų veiklos priežiūra (Savivaldybės kontrolės ir audito tarnybos patikrinimo analizė), Savivaldybės turto ir lėšų panaudojimo analizė bei Savivaldybės tarybos ir komitetų veiklos derinimas ir tęstinumas.

Pagal komiteto 2016 metų priemonių planą kartą kas ketvirtį buvo svarstytos Savivaldybės Kontrolės ir audito tarnybos veiklos ataskaitos. Visoms ataskaitoms buvo pritarta.

2016 m. sausio 19 d. vykusiame posėdyje buvo svarstomas piliečio Stasio Blinkevičiaus prašymas ,,Dėl atsiskaitymo už komunalinių atliekų faktinį kiekį“. Šis klausimas apsvarstytas ir bendru sutarimu įtrauktas į komiteto darbo planą.

2016 m. kovo 22 d. vykusiame posėdyje buvo svarstytas Savivaldybės tarybos narės Sandros Tamašauskienės paklausimas dėl išmaniųjų telefonų pirkimo pagrindo. Savivaldybės administracijos buvo paprašyta pateikti informaciją apie fiksuoto ryšio paslaugos mėnesinę kainą bei galimybes fiksuotą ryšį pakeisti mobiliuoju ryšiu. Sutarta tarnybinių mobiliųjų telefonų numerius skelbti Savivaldybės interneto svetainėje.

2016 m. birželio 21 d. vykusiame posėdyje buvo svarstytas klausimas dėl Šilutės Vydūno gimnazijos sporto salės statybos.

2016 m. liepos 19 d. posėdyje buvo svarstomas Švėkšnos gyventojo Stasio Rimkaus prašymas dėl žemės nuosavybės sugrąžinimo. Švėkšnos seniūnas Alfonsas Šeputis buvo įpareigotas informuoti vietos gyventojus, kad jie nestatytų padargų ir nesiplėstų už savo sklypo ribų. Papildomai buvo numatyta atlikti kelio profiliavimo darbus.

2016 m. rugsėjo 6 d. posėdyje buvo svarstomas klausimas ,,Dėl Stubrių kaimo mažojo golfo aikštelės statybos“. Nuspręsta kreiptis į projektą vykdžiusią agentūrą dėl informacijos pateikimo apie pinigų panaudojimo pagrįstumą.

2016 m. spalio 18 d. posėdyje svarstyta ,,Dėl Seimo kontrolieriaus 2016-09-27 sprendimo Nr. 4D-2016/2-762. Lietuvos respublikos Seimo kontrolierius gavo Stasio Blinkevičiaus skundą dėl Šilutės rajono savivaldybės administracijos veiksmų, netinkamai sprendžiant klausimus, susijusius su apmokėjimu už atliekų surinkimą. Skundas buvo pripažintas pagrįstu.

Kontrolės komiteto nariai domėjosi, kokių veiksmų ėmėsi Savivaldybės administracija, kad panašios situacijos daugiau nesikartotų.

Komiteto narys Arvydas Jakas pasiūlė inventorizuoti visus šiuo metu galiojančius Tarybos sprendimus dėl vietinės rinkliavos už komunalinių atliekų surinkimą ir tvarkymą. Taip pat buvo pasiūlyta parengti naujos redakcijos sprendimą, kuriame būtų aiškiai išdėstyta komunalinių atliekų surinkimo tvarka bei vietinės rinkliavos dydžiai.

Komiteto nariai nutarė įpareigoti Savivaldybės administracijos Viešųjų paslaugų skyrių parengti naujos redakcijos sprendimo projektą ,,Dėl vietinės rinkliavos už komunalinių atliekų surinkimą ir tvarkymą, ir jų dydžių nustatymą“.

2016 m. spalio 18 d. posėdyje komiteto nariams buvo pristatytas Kontrolės ir audito tarnybos 2017 m. veiklos planas.

Tarybos sekretorius Andrius Jurkus komiteto narius informavo apie Savivaldybės priimtų sprendimų vykdymą.

Kontrolės komiteto pirmininkas Zigmantas Jaunius